KLASA: UP/I-034-01/24-01/26

URBROJ: 711-02-01/03-2024-03

Zagreb, 6. ožujka 2024.

**MARIJAN ŠKVARIĆ**

**gradonačelnik Grada Lepoglave**

**Predmet: MARIJAN ŠKVARIĆ, gradonačelnik Grada Lepoglave**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) 6. ožujka 2024. u Vašem predmetu odlučilo da **ne postoje pretpostavke za pokretanje postupka** vezano za moguću povredu odredbe članka 7. točke c) ZSSI-a.

Naime, Povjerenstvo je 4. ožujka 2024. protiv obveznika Marijana Škvarića zaprimilo neanonimnu prijavu u kojoj je navedeno da je imenovani obveznik utjecao na zapošljavanje kćeri …………… u Dječjem vrtiću Lepoglava. Navedeno je da je obveznik 2021. godine od Povjerenstva za odlučivanje o sukobu interesa zatražio mišljenje smije li se njegova kćer prijaviti na natječaj u Dječjem vrtiću Lepoglava, ali da su u zahtjevu za mišljenjem izostavljene bitne činjenice. Naime, navedeno je da su tek na 8. sjednici Gradskog vijeća Grada Lepoglave, održanoj 28. prosinca 2022. godine, stečeni uvjeti da se imenovana zaposli u Dječjem vrtiću Lepoglava jer je tada usvojen Pravilnik o unutarnjem ustrojstvu i načinu rada kojim je spomenuti vrtić u svojoj sistematizaciji dobio radno mjesto socijalni pedagog, što je struka kćeri imenovanog obveznika te da ona prije nije mogla niti smjela biti zaposlena u Dječjem vrtiću Lepoglava. Nadalje, navedeno je da je u provedbi projekta „Unaprjeđenje usluga za djecu Dječjeg vrtića Lepoglava“ odobren ukupan iznos projekta koji se morao smanjiti za trošak plaće socijalnog pedagoga jer je takav trošak bio neprihvatljiv, s obzirom da radno mjesto socijalnog pedagoga nije sistematizirano u periodu izvještajnog razdoblja. Ujedno se u prijavi navodi da je iz tog razloga predloženo da Gradsko vijeće usvoji Pravilnik o unutarnjem ustrojstvu i načinu rada Dječjeg vrtića Lepoglava koji bi u svojoj sistematizaciji imao i radno mjesto socijalni pedagog.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a te je stoga obveznik Marijan Škvarić povodom obnašanja dužnosti gradonačelnika Grada Lepoglave dužni poštivati odredbe ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Uvidom u odluku Povjerenstva broj: 711-I-2733-Pp-195/23-05-24 od 22. studenog 2023. utvrđeno je da je Povjerenstvo odlučilo da se postupak za odlučivanje o sukobu interesa protiv obveznika Marijana Škvarića, gradonačelnika Grada Lepoglave neće pokrenuti, s obzirom da je Povjerenstvo utvrdilo da obveznik Marijan Škvarić, kao gradonačelnik Grada Lepoglave, nije ni na koji način sudjelovao u postupku zapošljavanja stručnog suradnika-socijalnog pedagoga u Dječjem vrtiću Lepoglava, u kojem je zaposlena njegova kćer, već su sve radnje i odluke u istom poduzimali Upravno vijeće navedenog vrtića i ravnateljica, a kako to nesporno i proizlazi iz citiranog Zapisnika sa sjednice Upravnog vijeća Dječjeg vrtića Lepoglava od 13. siječnja 2022. godine. Također, uvidom u zaprimljenu dokumentaciju utvrđeno je da obveznik kao gradonačelnik ne sudjeluje ni u imenovanju članova Upravnog vijeća ni ravnateljice Dječjeg vrtića Lepoglava, dakle, tijela ove ustanove koji su odlučivali u postupku predmetnog zapošljavanja, s obzirom da o njihovu imenovanju odlučuje Gradsko vijeće.

Slijedom svega navedenog, a obzirom je Povjerenstvo utvrdilo da obveznik Marijan Škvarić nije sudjelovao, niti bio uključen u postupak zapošljavanja svoje kćeri u Dječjem vrtiću Lepoglava, sukladno Odluci Povjerenstva broj: 711-I-2733-Pp-195/23-05-24 od 22. studenog 2023. odlučeno je da ne postoje pretpostavke za pokretanje postupka vezano za moguću povredu odredbe članka 7. točke c) ZSSI-a.

Prijava koja je zaprimljena 4. ožujka 2024. sadrži istovjetne navode kao i prijava povodom koje je Povjerenstvo donijelo odluku o nepokretanju postupka odluku Povjerenstva broj: 711-I-2733-Pp-195/23-05-24 od 22. studenog 2023. te stoga navedena odluka predstavlja pravnu stvar o kojoj je već odlučeno u odnosu na navode iz podnesene prijave.

S obzirom da nova prijava 4. ožujka 2024. ne ukazuje na bilo kakve druge činjenice i okolnosti koje nisu bili isticane u ranijoj prijavi od 8. kolovoza 2023., a koje bi same za sebe ili zajedno s navodima iz ranije prijave mogle dovesti do drukčije odluke da su prethodno bile iznesene ili da su inače bile poznate Povjerenstvu niti je utvrđeno da su naknadno nastupile činjenice i okolnosti koje nisu postojale u odnosu na postupanje Povjerenstva povodom prijave od 8. kolovoza 2023., navodi iz prijave od 4. ožujka 2024. ne predstavljaju osnovu za ponovno razmatranje i odlučivanje o pravnoj stvari o kojoj je već riješeno odlukom Povjerenstva broj: 711-I-2733-Pp-195/23-05-24 od 22. studenog 2023.

Slijedom navedenog, a budući da Povjerenstvo nije utvrdilo da bi navodi iz prijave upućivali na postupanje protivno ZSSI-u od strane obveznika Marijana Škvarića, uzimajući u obzir već riješenu pravnu stvar u odnosu na istovjetno činjenično stanje u predmetu Povjerenstva broj P-195/23, Povjerenstvo je utvrdilo kako ne postoje pretpostavke za pokretanje postupka vezano za moguću povredu odredbi ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Marijan Škvarić, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana